Filianna avaa 100-vuotisjuhlavuotensa 31.1.2023 avajaistilaisuudella

Lahtelainen kuoro Filianna (ent. Lahden Naislaulajat, perustettu 1923) elää historiallisia ja kiinnostavia aikoja. Olemme Suomen kolmanneksi vanhin toiminnassa oleva naiskuoro ja täytämme 100 vuotta huhtikuussa 2023, jolloin myös järjestämme juhlakonsertin Lahden Sibeliustalossa.

**HEHKU – Filianna 100 -konsertti** tulee tarjoamaan kuulijalle monipuolisen kokemuksen, jossa taidokas kuorolaulu yhdistyy vahvaan tarinankerrontaan. Ensimmäisellä puoliajalla Filianna esittää elävien suomalaisten naissäveltäjien puhuttelevia kuoroteoksia. Mukana on mm. Rajattomasta tutun Soila Sariolan teos Lost in mind, Cecilia Damströmin espanjankieliseen runoon perustuva teos Estampas del mar, Emma Salokosken En Fången Fågel sekä Mia Makaroffin Runebergin runoon säveltämä Hvem styrde hit din väg. Juhlavuoden kunniaksi konsertissa kuullaan ensiesityksinä Sabrina Ljungbergin ja Milla Pohjolan sävellykset.

Toisella puoliajalla yleisöä hellitään rakkailla kevyen musiikin helmillä ja kuoro saa vieraakseen Erno Tiittasen luotsaaman **Lahti Big Band Combon**. Tarjolla on kauniiden klassikoiden lisäksi myös Suomirockin ja -popin merkittäviä teoksia, mm. Ultra Bran ja Paula Vesalan tunnetuksi tekemiä kappaleita.

”Konsertin kappaleissa hehkuu koko naisena elämisen spektri”, kertoo kuoron taiteellinen johtaja, **Sabrina Ljungberg**, joka on johtanut Filiannaa vuodesta 2015 lähtien. Sabrina Ljungberg on monipuolinen musiikin ammattilainen: säveltäjä, kuoronjohtaja, kouluttaja ja laulaja. Häntä kiehtovat tarinankerronta sekä ihmisäänen kontrastit – herkkyys ja vahvuus, kauneus ja roso. Sabrina on tuttu myös perustamastaan laulukollektiivista Sabrina ja Saarten tyttäret.

Kuoromme perustaja ja pitkäaikainen johtaja **Anna Mäkelä** oli merkittävä kulttuurivaikuttaja ja naiskuorolaulun kehittäjä. Hän tilasi naiskuoroteoksia suoraan säveltäjiltä, kuten Eino Linnalalta, Felix Krohnilta ja Juhani Pohjanmieheltä. Myös Suomen Naiskuoroliitto perustettiin Annan johdolla vuonna 1945.

Juhlavuoden kunniaksi kuvasimme [ensimmäisen musiikkivideomme](https://youtu.be/1alTR348CMQ), joka kertoo kuorollemme tärkeistä arvoista, kuten ystävyydestä, yhteisöllisyydestä ja joukkoon kuulumisesta. Varajohtajamme **Milla Pohjolan** tekemä sovitus kappaleesta Ihmisten edessä soi kauniisti lahtelaisten maamerkkien vilahtaessa videon taustalla. Helmikuussa 2023 julkaisemme neljä kappaletta sisältävän HEHKU-EP:n.

Olemme avanneet myös [historiasivustomme](https://www.filianna.fi/filianna100).

Kuoromme perustaja ja pitkäaikainen johtaja Anna Mäkelä oli merkittävä kulttuurivaikuttaja ja naiskuorolaulun kehittäjä. Hän tilasi naiskuoroteoksia suoraan säveltäjiltä, kuten Eino Linnalalta, Felix Krohnilta ja Juhani Pohjanmieheltä. Myös Suomen Naiskuoroliitto perustettiin Annan johdolla vuonna 1945.

Kuoro uudisti nimensä 10 vuotta sitten sointuvaan muotoon Filianna, mikä on kunnianosoitus kuoron perustajalle ja pitkäaikaiselle johtajalle. Nimen vapaa suomennos on Annan tyttäret. Työ jatkuu Annan viitoittamalla tiellä ja laulu kantaa.

Lisätietoja juhlavuodesta antaa

Filianna 100 -työryhmän puheenjohtaja Leila Vainio-Kovamäki,

leila.vainio@meconet.net

+358 50 2463

Lisätietoja Filiannasta antaa

Taiteellinen johtaja Sabrina Ljungberg,

sabrina@saartentyttaret.com

+358 40 704 2771

ja

Puheenjohtaja Liisa Koskinen

liisa.koskinen88@gmail.com

+358 50 409 8209